**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.12.2017, ora 08.00 – 24.12.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 24.12.2017, ora 07.00**

**RÂURI**

**Debitele au fost, în general, în scădere**, exceptând râurile din bazinele hidrografice: Jiu (exceptând cursul său inferior), Olt, Vedea, Argeş, Ialomiţa (exceptând cursul său inferior), Siret, Prut (exceptând cursul său inferior) şi cele din Dobrogea, unde au fost relativ staţionare.

Formaţiunile de gheaţă (gheaţă la maluri, năboi, izolat pod de gheaţă - în bazinele superioare ale Argeşului şi Tazlăului), prezente pe unele râuri din nordul, centrul şi estul ţării şi doar izolat pe cele din sud-vestul ţării s-au menţinut fără modificări importante.

Debitele se situează în general la valori peste mediile multianuale lunare, mai mici (30-90%) pe râurile din bazinele: Bega, Timiș, Bârzava, Moravița, Nera, Cerna, Jiu, Olt, bazinul inferior al Mureșului, bazinul superior și mijlociu al Argeşului, bazinul mijlociu și inferior al Prutului și sub 30 % pe râurile din bazinul hidrografic al Bârladului.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general staţionare**, excptând râurile din bazinele Someş şi Mureş unde vor fi în scădere.

Formaţiunile de gheaţă (gheaţă la maluri, năboi) existente se vor menține fără modificări importante.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 23.12 – 24.12.2017 a fost în scădere, având valoarea de 8200 m3/s**, peste media multianuală a lunii decembrie (5200 m3/s).

În aval de Porţile de Fier debitele au fost în scădere pe sectorul Gruia – Calafat şi în creştere pe sectorul Bechet – Tulcea.

**Debitul la intrarea în ţară (secţiunea Baziaş) va fi în scădere (8100 m3/s).**

În aval de Porţile de Fier debitele vor fi în scădere pe sectorul Gruia – Tr. Măgurele şi în creştere pe sectorul Zimnicea – Tulcea.

**2.** **Situaţia meteorologică în intervalul 23.12.2017, ora 08.00 – 24.12.2017, ora 06.00**

**ÎN ŢARĂ**

Vremea a fost caracterizată de valori termice diurne mai coborate decat cele climatologic specifice perioadei în vest, nord-vest și în centru, în timp ce, în restul teritoriului acestea s-au situat, în general, ușor peste mediile multianuale. Cerul a fost mai mult noros în regiunile din jumătatea de nord a țării, însă doar temporar s-au semnalat precipitații slabe, ninsori la munte, predominant ninsori în Maramureș, în cea mai mare parte a Transilvaniei și a Moldovei, iar noaptea, mixte in Crisana și ploi in Banat. În restul teritoriului înnorările au fost trecătoare și doar pe spații mici, în primele ore ale zilei, în special în zona subcarpatică a Olteniei și Munteniei au fost ninsori slabe sau fulguieli. Dimineața, pe raza județului Maramureș, izolat, au fost consemnate depuneri de polei. Vântul a prezentat unele intensificări în est și sud, cu viteze de până la 50...55 km/h, dar temporar și la munte cu viteze de peste 70....80 km/h, iar pe creste au fost perioade de timp în care la rafală s-au depășit 90...100 km/h, zăpada fiind spulberată și ninsoarea viscolită, condiții în care vizibilitatea orizontală a scăzut semnificativ. Temperaturile maxime s-au încadrat între -3 grade la Intorsura Buzăului și 9 grade la Drăgășani, iar la ora 06.00 temperatura aerului avea valori cuprinse între -5 grade la Campulung și 7 grade la Drobeta-Turnu Severin. Era strat de zăpadă în zona montană, unde măsura - în platformele stațiilor meteorologice - până la 100...122 cm (la peste 2100 m altitudine in Masivele Făgăras si Bucegi), în Maramureș (până la 7 cm), local în Transilvania (până la 6 cm) și, izolat, în Moldova și în dealurile Munteniei (sub 3 cm). Ceața a fost prezentă la începutul intervalului local în Câmpia de Vest și izolat în Maramureș.

***Observatie:*** *in intervalul de diagnoză au fost in vigoare 17 mesaje pentru fenomene meteorologice periculoase imediate, 1 avertizare cod portocaliu, emisă de către SRPV Timisoara si 16 atentionări cod galben, 5 emise de către SRPV Timisoara, 4 de către SRPV Craiova si CNPM Bucuresti, 2 de către SRPV Bacău si una de către SRPV Cluj.*

**LA BUCUREŞTI**

Valorile termice diurne inregistrate, de 6 grade la Afumați, 7 grade la Băneasa și 8 grade la Filaret, în creștere semnificativă față de ziua anterioară s-au situat peste mediile climatologice ale acestei date din an. Cerul a fost variabil, iar vântul a suflat slab și moderat. La ora 06.00 erau 0 grade la Băneasa și Filaret și 1 grad la Afumați.

**3. Prognoza meteorologică în intervalul 24.12.2017, ora 08.00 – 25.12.2017, ora 08.00**

**ÎN ŢARĂ**

Valorile termice vor crește față de intervalul anterior, astfel că vremea va fi caldă în cea mai mare parte a țării. Cerul va fi mai mult noros in jumătatea nordică a țării, în timp ce, în restul teritoriului, înnorările vor fi temporare. Mai ales ziua, trecător se vor semnala precipitații slabe, mixte, în Maramureș și local în Transilvania, predominant sub formă de ploaie cu totul izolat în Banat, Crișana și în Moldova și, mai ales, ninsori pe arii restrânse în zona montană. Izolat, se va mai semnala polei. Vantul va avea intensificări temporare la munte, cu viteze ce vor depăși 70...80 km/h, iar pe crestele cele mai înalte 90 km/h, viscolind ninsoarea și determinând scăderea semnificativă a vizibilitătii. Viteze ale vântului de 50...60 km/h vor fi cu precădere și în regiunile nord-estice și de sud-vest. Temperaturile maxime vor fi cuprinse, în general, între 2 și 12 grade, iar cele minime între -2 si 5 grade. În zonele joase de relief, în special din sud și sud-est, noaptea, va fi ceață.

**LA BUCUREŞTI**

Vremea va continua să se încălzească, astfel că valorile termice, în special cele diurne se vor menține mai ridicate decât mediile climatologic specifice acestei date din an Cerul va avea unele înnorări în cursul zilei, iar în restul intervalului va fi mai mult senin. Vântul va sufla slab și moderat. Temperatura maximă se va situa în jurul valorii de 9 grade, iar cea minimă va fi de -1... 0 grade.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 23 decembrie 2017 ora 20 – 24 decembrie 2017 ora 20.00**

**Starea stratului de zăpadă în data de 23.12.2017, ora 14.00:**

În ultimele 24 de ore, vremea a fost rece, geroasă noaptea şi dimineaţa în majoritatea zonelor montane. Cerul a fost mai mult noros şi pe arii extinse a nins slab. Vântul a suflat slab şi moderat, cu intensificări în zonele înalte, viscolând zăpada. S-a semnalat ceaţă, asociată şi cu depuneri de chiciură.

Stratul de zăpadă a crescut cu până la 10 cm în zonele înalte. La ora 14, acesta măsura 120 cm la Bâlea-Lac, 98 cm la Vârful Omu, 39 cm la Sinaia, 20 cm la Fundata şi 19 cm Predeal.

**Evoluţia vremii în intervalul 23.12.2016 ora 20 – 24.12.2017 ora 20:**

Vremea se va încălzi faţă de ziua anterioară, dar rămâne geroasă noaptea şi dimineaţa în zonele înalte. Cerul va fi mai mult noros şi pe arii relativ extinse vor cădea precipitații predominant sub formă de ninsoare, trecător mixte la altitudini joase în cursul zilei. Vântul va sufla în general moderat, cu intensificări temporare de peste 60 km/h din sector nord-vestic, viscolind sau spulberând zăpada, cu rafale ce vor depăși 90 km/h pe creste. Local se va semnala ceaţă, asociată şi cu depunere de chiciură.

**Peste 1800 m:** temperaturi minime: -12 la -9 gr.C; temperaturi maxime: -4 la -1 gr.C;

**Sub 1800 m:** temperaturi minime: -9 la -5 gr.C; temperaturi maxime: -1 la +2 gr.C.

**Stabilitatea şi evoluţia stratului de zăpadă:**

**La altitudini de peste 1800 m: RISC ÎNSEMNAT (3)**

La suprafaţă, în special pe versanţii aflaţi la altitudini înalte, sunt formate plăci de vânt, în special pe versanţii estici şi sudici. În zonele mai joase, unde a fost depusă de vânt, zăpada pulver, de 30...50 cm se va tasa şi se vor forma legături slabe între cristale. În profunzime sunt prezente cristale faţetate, intercalate între crustele mai vechi de gheaţă. Pe pantele înclinate, chiar şi în condiţii de slabe supraîncărcări, zăpada puţin consolidată din partea superioară a stratului va putea aluneca cu uşurinţă peste straturile mai vechi, ducând la declanşarea de avalanşe de dimensiuni medii.

**La altitudini mai mici de 1800 m: RISC MODERAT (2)**

Uşoara încălzire a vremii, cu temperaturile diurne pozitive şi precipitaţiile lichide vor favoriza tasarea zăpezii, dar şi umezirea ei la suprafaţă. În aceste condiţii, stratul superior de 15-20 cm depus în ultimele zile poate aluneca peste stratele inferioare îngheţate, ducând la declanşarea de curgeri sau avalanşe de suprafaţă pe pantele înclinate, risc amplificat în condiţii de supraîncărcări mari.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**G.N.M. C.J. Vaslui** informează despre izbucnirea unui incendiu, în dimineaţa zilei de 23.12.2017, la un depozit de deşeuri de fibră de sticlă, din municipiul Vaslui, judeţul Vaslui, ce aparţine SC BICO INDUSTRIES SRL. A fost afectată o suprafaţă de circa 300 mp. S-a intervenit pentru stingerea incendiului.

1. **În domeniul solului şi vegetaţiei**

**A.R.B.D.D. Tulcea** informează că la data de 23.12.2017, la ora 14.00, a fost observat un incendiu de vegetaţie, în zona situată între localităţile Letea şi Sulina (District ecologic Sulina). Nu sunt obiective economice în apropiere. Se va reveni cu informaţii după stingerea incendiului.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 22.12.2017-23.12.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**